Ուրախ կարուսել

Ուրախ կարուսել (ռուս.՝ Весёлая карусель), խորհրդային և ռուսական մանկական մուլտիպլիկացիոն ալմանախ, որը թողարկվում է 1969 թվականից՝ «Սոյուզմուլտֆիլմ» կինոստուդիայում։

Պատմություն 

Մուլտիպլիկացիոն ալմանախի ստեղծման մտահղացման հեղինակն է համարվում նկարիչ-մուլտիպլիկատոր Անատոլի Պետրովը, ով որոշել էր միավորել ռեժիսուրայի մասին երազող երիտասարդ նկարիչների ուժերը՝ մեկ փորձարարական նախագծի մեջ։ Անձամբ Պետրովը գրել էր, որ ալմանախի միտքը ծագել էր իր կնոջ՝ ռեժիսոր Գալինա Բարինովայի մոտ։

Առաջին սերիան թողարկվել է 1969 թվականին, որի գեղարվեստական ղեկավարն էր Ռոման Կաչանովը։ Որպես ռեժիսորներ առաջին անգամ հանդես էին եկել Գալինա Բարինովան, Գենադի Սոկոլսկին և Լեոնիդ Նոսիրևը։ Ալմանախում փորձարկվում էին ավանդական մուլտիպլիկացիայի համար անսովոր տեխնիկական միջոցներ։ Ըստ Բարինովայի, առաջին թողարկումը Պետկինոյի նախագահի կողմից ենթարկվեց քննադատության։

Ալմանախի յուրաքանչյուր սերիան կազմված է 2-4 կարճատև սյուժեներից, որոնք մեծ մասամբ հիմնված էին հանելուկների, համրանքախաղերի, ոտանավորների, երգերի և այլնի վրա, որոնք շատ դեպքերում հայտնիություն էին ձեռք բերում ալմանախի շնորհիվ։ Սկզբում բոլոր սյուժեների վրա աշխատում էին կոլեկտիվով։ Յուրաքանչյուր թողարկումը նկարելը տևում էր մոտ 9 ամիս, իսկ ալմանախն ուներ հստակ արտահայտված կառուցվածք։ 1978 թվականից հետո ալմանախն ստացավ միմյանց հետ կապ չունեցող մուլտֆիլմերի ավանդական հավաքածուի տեսք։ 2001 թվականին «Ուրախ կարուսել»-ի նկարահանումները դադարեցվեցին, սակայն 2012 թվականին այն կրկին սկսեց վերաթողարկվել։ 2013 թվականին «Սոյուզմուլտֆիլմ»-ը  հայտարարություն տարածեց ալմանախի համար «նոր գաղափարներ» հավաքելու մասին, առաջարկելով բոլոր ցանկացողներին մասնակցություն ունենալ դրանց ստեղծմանը։

Ալմանախի սերիաների մեծ մասը նկարված էր, չնայած 1980-ականներին թողարկվել էին նաև մի քանի տիկնիկային պատմություններ։ Ժամանակակից թողարկումներում տեղ են գտել տարաբնույթ տեխնիկական լուծումներ, նաև համակարգչային վերադասավորումներ, եռաչափ գրաֆիկա և այլն։ Ալմանախի բոլոր թողարկումները սկսվում, ուղեկցվում և ավարտվում են Վլադիմիր Պեկարի և Տատյանա Կոլյուշևայի ստեղծած՝ պտտվող կարուսելի դրվագով և հիշարժան երգով, որը կատարում է դերասանուհի Լյուդմիլա Գնիլովան։

Թողարկումների ցանկը

Ծանոթագրություններ 

Մուլտֆիլմեր այբբենական կարգով
Մուլտսերիալներ
Խորհրդային մուլտֆիլմեր
«Սոյուզմուլտֆիլմ» ստուդիայի մուլտֆիլմեր
Ռուսերեն ֆիլմեր
Ռուսական մուլտֆիլմեր